આ અને આવી અનેક દિશાએથી નિવૃત્તિના પડઘા સંભળાવા લાગે છે. આખરે એક દિવસ શ્રીમતી પણ કહી જ દે છે- કામ કરતા રહેવાથી આરોગ્ય બહું સારું રહે છે. આ એક વાક્યમાં જે બાકી હતા તે બધા ઉપનિષદો આવી જાય છે. આખરે જીવનસંગિનીના કહેવાથી એકડે એકથી કંઈક કામ શોધવાની શરૂઆત થાય છે. ઘરમાં પોતે મોસ્ટ અનવોન્ટેડ એલિમેન્ટ હોવાનો ભાસ થાય છે. પણ ખરેખર જેઓ પુરુષની વ્યાખ્યામાં આવતા હોય એ લોકો આ ક્ષણને હસતાં હસતાં ગટગટાવીને પી જાય છે. આવા સંખ્યાબંધ ગુજરાતી ગૃહસ્થો આપણા સમાજમાં આજકાલ જોવા મળે છે, તેઓ કોઈ સંતથી પણ અધિક આદરપાત્ર લોકો છે.